정조 11년
丁未正月十九日辰時上御明政門朝參入侍時行都承旨沈豐之左承旨李亨元右承旨李祖承左副承旨洪仁浩右副承旨洪義榮同副承旨金魯永假注書尹光顔李德鉉記事官李相璜金祖淳檢校直閣徐龍輔待敎尹行任以次侍立訖上具翼善冠白袍由賓陽門出御明政門引儀分引宗親文武二品以上入就位行四拜禮訖領議政金致仁等進前曰春寒猶峭伏未審日間聖體若何上曰一樣矣致仁等曰王大妃殿氣候若何上曰一樣矣致仁等曰惠慶宮氣候若何上曰一樣矣上曰再昨之雨誠善矣致仁曰可謂甘雨矣樂性曰十六日之雨農民以爲豐徵云矣樂性起就位上曰卿勿下去仍命賜坐上曰稟事爲之致仁曰此前成川府使金載瓚所啓也以爲成川還穀前爲六萬餘石而以其穀精價高大小發賣竝湊本邑故今則竝分留不滿三萬石就其中應分萬餘石較以七千餘戶應食之口則豐歲已難排巡歉歲尤無可言自今爲始限十年毋論京司巡營凡係發賣本邑則勿爲擧論事仰請矣閣臣本府遞歸之後有此仰達則其爲邑弊可知此不必限以年數令道臣商量民口與穀物蘇弊間勿許發賣俾復前儲之數爲宜以此分付何如上曰依爲之出擧條致仁曰堤堰修築實爲備旱之要務前後朝家非不申飭而外邑擧行全無其實臣於居鄕時見之每當道臣歷巡之路折取生松挿之堤岸以瞞目前之觀瞻而已未見有一番疏濬樹藝護養之處備局飭關不過爲外邑之休紙寧不爲寒心哉迨此春水未生之前尤宜豫令修築儲水以資來頭之用以此出擧條嚴飭亦令備郞無時摘奸如有慢於擧行者從重勘罪斷不饒貸不飭之道臣亦加論責何如上曰依爲之致仁曰因此而復有可達者堤堰冒耕法禁至嚴雖係年久廢堰民不蒙利之處在前道臣未諳法意或請許民耕食則先大王洞燭弊源嚴加處分故其後至今不敢更有許耕之請矣數年以來忽聞一宮房毋論大小堤堰陳廢與否公肆打量起耕作畓堰下蒙利之民擧皆失利呼冤云此事設或關由於朝家該曹之不復覆難聽其起耕已非守法之意又或非朝令而私自擅占如此則事之寒心尤無可言臣謂分付道臣諸道各邑堤堰起耕處一一摘奸一邊禁耕一邊疏鑿毋敢復有如此之弊宜矣上曰廢堰作畓明有禁令況非廢堰則尤所當禁先朝飭敎不啻至嚴而近又因緣圖囑必欲冒犯此弊專在於堤堰堂上不能得人之致如欲端本先自該堂擇差然後可責其效前年以此事屢勤筵敎尙無變通之事似此小事如是因循豈不慨然今聞卿言正合予意以此出擧條各別嚴飭可也出擧條致仁曰災歲先務無過於不擾民而外邑則因道臣狀請徵債推奴皆已防塞矣都下不宜異同凡係三年以前舊債限秋成勿許聽理事一體分付於秋曹京兆何如上曰依爲之出擧條致仁曰近來科場濫雜之弊頃旣略陳而慶科又當前矣嘵嘵之言雖難盡信若其冒入外場等可駭可愕之事不一其端衆口喧傳此而因循不加嚴防其何以正士習礪世道而選取此等之人亦將焉用哉榜出後面試一事最爲防奸之要道而造化在上臣不敢仰請爲先嚴飭禁亂所試所另加糾察隨卽摘發施以科場用奸之律隨從書冊亦依法典所載一體嚴禁斷不可已以此出擧條豫爲申飭何如上曰卿言甚好令成均館預爲曉諭多士期於無犯防禁等事亦爲拔例嚴飭可也出擧條致仁曰人日製已定日入啓而取考成均館謄錄則二去丁亥年文衡雖在外未參大輪次亦有設行之例矣上曰丁亥已例可謂襯合文衡情理不可不顧然則卿出題可也致仁曰臣則病昏其於試事備位而已雖無文衡兩館提學及奎章閣提學竝參使之出題宜矣上曰卿之辭遜極爲過當雖以考試一事言之定高下書等第無文衡則大臣主之況此大輪次之自政府出令乎前例雖無可據揆以事體決不可委之單文任矣卿勿過辭可也出擧條致仁曰文任出題終似穩當矣臣則非但耄昏且未經文任矣上曰卿偶未經文任耳庸何傷乎單文任出題亦無前例矣致仁曰書題書入受點後懸揭乎上曰古例初無落點之事當直爲出題賦表策各體亦不爲稟定而隨意出之矣致仁曰甲申年則春塘臺親臨試取間亦有出御題之例矣上曰然矣致仁曰臣於科場文字尤疎出題之命實難承當矣上曰此是盛擧一行亦當爲例於後須勿辭焉上曰丁亥設行是肅廟朝事乎致仁曰是肅廟朝事而其時文衡卽故判書李寅燁而有故未行公相臣崔錫鼎出令設行矣上曰文衡親病終難上來乎致仁曰親病之外亦有他憂故實無上來之道云矣致仁曰國綱近益解弛朝儀尤多可駭有識之歎久矣聞其時僚相言初六日大駕在太廟時自班次從間路先詣永禧殿者有之又於未回鑾之前先到景慕宮者有之及至還宮時駕後班列殆無一人云事極寒心不可使聞此莫非臣等不能董飭之罪而況臣則隨參前後殿行禮脚軟足繭不得已落後先詣宮門之外此必效尤於臣而然也臣實惶恐此而置之必將益無顧忌法自貴近始敢請先治臣罪先詣班次徑歸之人使之一一自首庶官則令監察現告從重勘處何如上曰卿之參班尙以爲悶今此辭遜萬萬過當矣參班諸臣事極爲駭然目下第一義莫先於正頹綱雖似小節實爲急務依卿所奏施行可也出擧條領敦寧洪樂性曰今聞領相以此自引而其日臣亦有先詣之罪臣亦當被勘矣上曰卿尤過矣致仁曰領敦寧則以湯劑監煎先爲進去事勢然矣上曰大司成進前時秀進伏上曰大臣以申飭科場事陳達待擧條啓下以此預爲曉諭多士兩次之科試紙似難支用輪次則用大好紙事自本館知委好矣致仁曰屠牛之禁法典所載而程子之言曰食其力而屠其身足傷天和此固仁心之所推而其於農作之本所關尤大矣近來民不畏法禁制蕩然中外犯科去益狼藉歲時濫屠不待藏牌之敎場市亂賣有若應行之例皆臣目擊耳聞者也便同無法之國此已大可寒心而至於泮僕之出送外邑任其屠販又是近年創出之事也曾聞列聖朝命遣繡衣必以牛禁一條首題以飭法意之重有如是矣而今爲泮僕之生理法外定送於外方各營之不足定送列邑列邑之不足至送於萊灣邊府此非所以禁之也乃所以勸之也雖泮僕不下去之各邑亦必效尤屠殺無所顧忌此豈細故也哉臣謂外而畿伯內而法司均有其失自今以後場市賣買與無時私屠各別嚴飭毋敢復踵前習泮僕下送則舊有五處外一倂永罷外邑官私屠一體禁斷俾知設法本意之本自嚴重有不可已也聞宮底典僕與之分利云此則令有司堂上從長商確俾爲聊賴之地宜矣上曰依爲之出擧條致仁就坐上曰諸臣有奏事者以次進前禁府堂上金鍾正黃昇源進前曰臣等以執藝之義敢此仰達龜柱負犯何等劇逆而乃有此罪案抹去之命抹去雖與爻周有異而一番抹去之後則遂使凶逆之罪名終無登載之處天下寧有是乎前後章疏已悉爭執之意伏願亟賜還寢焉上曰此事不必煩陳矣身死之後抹去於徒流案少無關係且今番兩次慶赦尤有異焉宗社之得有今日孰非慈聖之功乎如無仰慰之方則已苟曰有之則此事合有商量若慈心則豈有私係而其在仰慰則誠不可已況此抹去之擧初無害於堤防者乎致仁曰徒流案有無固無甚關而聞如此者或有認謂伸復以其爵秩便爲題主者云此誠可駭矣上曰金相翊家如此云耶致仁曰聞如此云矣此等事通編出後不可不定式矣上曰如此瑣節何足定式乎致仁曰抹去與爻周大有間矣上曰此則然矣鍾正將退上謂致仁曰向來銓注間因通擬之無漸以致百病皆生今固當懲前毖後而如此重臣事則誠過矣到今甄用之後前日曾經之職亦不得爲豈不慨然備堂之尙不得爲已是太過而其文亦難矣予則謂文任亦可許通也況年又衰老尤不可不卽爲收用卿以此意言于銓長好矣致仁曰此重臣與臣雖疎族而嫌不敢言矣上曰吏判便是初出身若不善爲指導而一任其爲則必致狼貝矣萬一又爲一時竝擧無漸如向來事則豈不反害乎致仁曰以政目見之似無此慮矣上曰戶判之病今如何云耶李在協曰今則比前少愈矣上曰然則頃批中病篤之篤字抑太過乎須申飭從速行公好矣上曰惠堂有闕誰可差下卿果思得耶致仁曰臣當思得後日仰稟矣宣惠廳堂上徐有隣曰抄戶已始發賣在卽而本廳郞廳李昌會來朔當爲瓜遞矣檢飭分給之節不可付之生手在前如此之時多有請仍之例李昌會限發賣了畢間姑爲仍任使之着意擧行何如上曰依爲之昨年擧行不可但以勤擧言此等之人宜卽檢擬而傳敎之後尙無皁白可乎吏判旣承筵敎無論府牧待窠調用可也出擧條吏曹判書尹蓍東曰今此嘉禮納采納幣時受敎書官及宣敎命官當爲塡差而取考庚子謄錄則仍特敎皆以嘉禮廳首堂上啓下矣今番則何以爲之乎上曰依前爲之可也出擧條忠勳府堂上李在協曰禮賓參奉一窠屬之忠義定式施行者其來已久矣去月都政勳府以忠義擬望送之則銓曹不用以他人擬差忠義輩之抑鬱姑舍毋論旣有定式而無端違越若此不已則定式將無所施今番禮賓參奉望筒勿施依前以忠義差出事分付該曹何如上曰領相之意何如致仁曰禮賓參奉一窠之忠義自辟已久矣銓曹之不用固違定式勳堂之陳奏無怪欲推然旣差除出肅之人望筒勿施亦涉顚倒待後窠屬之忠義恐好矣上曰依爲之出擧條訓鍊大將李柱國曰內入直事體與他自別凡於入直軍出用時則兵曹啓稟後傳令于入直將領使之出用自是古規而近來則內入直軍出用時該營同爲草記事甚如何此後則依古例自兵曹啓稟後出用事定式何如上曰依爲之出擧條兵曹判書金履素曰朝家之置郵傳命關係非細而諸道各驛百弊俱興近來疏章間說瘼備盡今不贅陳苟求其許多弊源則專由於馬戶之擅賣馬位一年二年便歸烏有今若置而不論則畢竟盡作私莊而後已事之寒心莫此爲甚大抵馬位之私自賣買自有法禁決不可以事屬旣往因循勿問竝令各道道臣另加嚴査犯者毋論與受一依禁令繩以重律土地還屬本驛一以爲申明舊典一以爲蘇完列郵之地何如上曰依爲之出擧條履素曰訓鍊都監挾輦把摠哨官每都政輪回報久勤而把摠則旣是已經三品之人以閑散堂上窠循次陞遷揆以格例容或可也哨官則以四品以下七品以上人參用故其於區處之際每多掣肘之歎且雖曰間都目報來旣用把摠又用哨官誠有因一事竝擧兩人之嫌方當實職窠窄虛司果夥然之時此等差除不必汲汲擧論從今以後把摠則從其勤慢間間收用哨官久勤勿施何如上曰領相之意何如致仁曰此非永爲定法之事所以不入於大典通編而兵判所奏誠有然者把摠則間二都政哨官則間三都政收用恐得宜矣上曰事近銷刻不必劃一定式通編編輯時與卿亦有酬酢者以卿所奏分付兵曹使之將此假令收用可也出擧條履素曰近來實職窠窄每都政虛司果多則十餘人少則五六人當者有積薪之歎前銜無甄復之望揆以事面誠甚可悶大抵參下宣傳官之五巡以上全布人員例以陞六調用故每歲此輩之徑陞其數不些有窠而付職則便同橫占無窠而區處則亦歸司果可謂彼此無當此後則參下宣傳官之五巡以上全布人員以陞敍奉承傳待其原仕出六始爲依承傳陞品敍用則在宣傳官別無加損而其於虛司果收用之道少有所補以此定式施行何如上曰連五巡全布則依此爲之六巡以上則自當別論此則依前陞六可也出擧條漢城判尹鄭昌順曰籍法至嚴前後申飭非止一再而雖以去式年戶籍見之尙未了勘今番抄戶命下之後多有追後成單之事紛挐旣甚遺漏必多此後則待諸道帳籍之上來該色郞廳考準照勘民數進獻之日府上帳籍同時藏置或有過期未勘之事則該色郞廳草記論罪之意出擧條定式施行何如上曰依爲之昌順曰小民之不畏籍法爲避戶役初不入籍仍成漏戶毋論京外成一痼弊有關國綱終係亂民以法論之固當嚴治而發賣命下之後稱以移去移來未及成籍願以漏戶得參受米紛紜白活年前發賣時連因特敎畢竟許給而旣不治其漏籍之罪終必沾於受米之惠故民習恃以爲常籍法漸致懈弛其中雖有可矜之類不可不一番痛懲俾知籍法今番抄戶則一以帳籍爲準無籍之類一倂拔去以爲懲後之道何如上曰領相之意何如致仁曰判尹所奏似是矣上曰癸甲兩年無籍人旣皆許抄朝家之屈法已如此獨於今番膠守法例一切勿論不但事近罔民將此法無可施然欲一一勘律徒配之數不止爲幾十百値今歉歲豈爲擾民之政漏戶等卿査出今番則拔例追付於府上帳籍使重法令恤窮困之意兩無所妨可也五行刀割上命三司進前執義李羽晉等以次進前奏三司合啓上曰只擧末端可也羽晉等曰請黜置罪人鄭致達妻亟令王府快正典刑以洩神人之憤上曰不允羽晉等曰請勿故罪人德相亟施孥籍之典上曰不允羽晉等曰請逆賊尙喆依律處斷上曰不允一行刀割執義李師濂正言金載翼曰此兩司合啓也仍奏曰請養遂獻遂竝令王府設鞫嚴問還寢會遂絶島定配之命仍令王府設鞫得情上曰不允師濂等曰請還寢李觀源定配之命更令王府設鞫得情上曰不允師濂等曰請遲晩後物故罪人啓能亟施孥籍之典上曰不允師濂等曰請令王府一依故典趾賊等凶種之年未滿者待其稍長卽施邦刑俾絶凶逆易種養禍之患上曰不允師濂等曰請亟寢煥億島配之命仍令王府加刑得情夬施王章上曰不允師濂等曰請正刑罪人福榮亟令王府夬施孥戮之典上曰不允師濂等曰請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑上曰不允師濂等曰請物故罪人國榮亟施孥籍之典上曰不允師濂等曰請梟示罪人明謙亟施孥戮之典上曰不允師濂等曰請逆復庶子好石不待年滿亟施處絞之律上曰不允師濂等曰請遲晩罪人宇鎭更令王府卽速拿來仍前設鞫期於得情夬正典刑上曰不允師濂等曰請減死定配罪人廷楫亟令王府設鞫嚴問期於得情上曰不允師濂等曰請正刑罪人以謙施以孥戮之典上曰不允師濂起伏曰此府啓也仍奏曰請大靜縣爲奴罪人金壽賢依律處斷上曰不允師濂等曰請興陽縣爲奴罪人河翼龍亟令王府設鞫得情夬正王法上曰不允師濂等曰請還寢李魯春絶島安置之命亟令王府設鞫嚴問期於得情上曰不允師濂等曰請申愷設鞫嚴問期於得情上曰不允師濂等曰請罪人寧鎭亟令王府設鞫嚴問期於得情上曰不允師濂等曰請島配罪人趙時偉亟令王府設鞫嚴問期於得情上曰不允師濂等曰新除授掌令閔彝顯時在京畿驪州地請斯速乘馹上來事下諭上曰依啓師濂曰向以分養馬有頉因該寺錄啓至有多官降資之擧矣其中寧邊前府使白東俊本任遞歸在於丙午正月馬匹上納在於四月寧邊肅川俱是正月遞歸而肅川則以時任報來寧邊則以前任現告寧肅兩倅旣是同月到任同月上納則不爲自當推諉前任者誠萬萬無據臣於向來待罪太僕習知其事廉隅二字雖不可責於此輩而聽聞所及極爲駭痛請寧邊府使田文顯爲先罷職拿問勘律上曰今聞大臣言該寺一提調亦以此事發關行査云不可屬之風聞爲先自本寺使之據實草記當有所處分矣出擧條師濂曰近來名節掃地廉防倒喪世道之憂已無可言矣前社稷令金履運李英裕以其僚嫌次第呈遞則爲僚官者宜思自處之道而乃曰吾儕蔭官豈有廉隅尙此冒沒晏然蹲據其忘廉壞恥莫此爲甚請社稷直長姜儐罷職上曰依啓出擧條師濂曰武弁乘轎自有禁令年前因臺疏飭敎不啻截嚴則雖尋常守宰猶不敢冒法濫乘況制閫重任事面自別而南兵使申㬚赴任之路諉以老病舁轎作行北來之人傳說狼藉若有一分紀綱焉敢乃爾請南兵使申㬚拿問定罪上曰誠有是也紀綱所在萬萬駭然拿勘亦云薄勘爲先令道臣詳査報來後如不無實爲先罷黜令該府拿問各別重勘可也出擧條師濂曰尼城縣監李集明自在部官已多不法之誚而及爲京兆郞官專事肥己大小訟案皆以賄成醜說喧騰吏民唾罵鄙瑣之謗至今未已其貽羞搢紳誠非細故內職猶然外治可知當此災歲此等之人不可置之字牧之列請尼城縣監李集明施以刊削之典上曰依啓出擧條師濂曰西北鎭堡之當初設置各自爲關防而到今形便間多沒緊要處且其所謂鎭況不過數斛料米所謂鎭卒不滿百戶殘氓而爲鎭將者類多疲劣爲鎭民者偏被掊克在平常無事之時不免疾首呼冤之歎則當緩急可仗之日豈有折衝禦侮之望乎請令廟堂博詢於兵曹將臣及有鎭堡諸道道帥臣隨其關防之緊歇參以鎭況之厚薄不緊者或竝他鎭最薄者或加其廩俾除邊民難支之弊上曰依啓出擧條師濂曰近年以來凡係官方靡不愼簡無甚濫竽而獨此槐院之選極其猥雜除非西北之人元無不與於是一經分榜辭說紛紜識者之歎固已久矣誰某濫入臣未的知則雖不敢遽爾指陳若此不已則殆將與國子而無別矣往雖不及來猶可追請另飭該院每當分館之時一從門地高下嚴其選法以爲復古之道焉上曰依啓出擧條師濂曰日前太廟展拜侍臣諸玉堂謂以騎郞棍治館隷以此引義不參陪班若使騎郞眞有誤着之實則徐待回鑾之後重則陳疏論列輕則自下往復何所不可而乃以下隷事端輕自引避事涉疎率不可無警請伊日諸玉堂一竝罷職上曰依啓出擧條師濂曰都下米直日漸踊貴昨年夏間則一錢之米殆近四升而今則不過爲三分之一此由於富商大賈之欲呑倍利藏穀不出之致今尙如此來頭可知都下之民何以資生請另飭五部先禁穀商之都賈仍令平市嚴飭市價之操縱俾無市直極踊之弊焉上曰便民之政無過於不擾二字言固好矣猝地設禁反致紛挐此不可不念判尹旣登筵知此意使之隨處察飭可也出擧條師濂曰近來貪淫成習武弁尤甚滿浦僉使曺命喆欲奸前鎭將所眄而其女終始守節拚死不聽至於甚不得已之境則自投於洗劍亭下之水冤哭啾啾歷日未已一鎭騷擾不勝其苦斗會箕斂誦經而辟之及其本府落成列鎭俱會以此爲問則渠亦不敢欺隱答以近已止息哀彼守義之女抑獨何罪而以至投身水中視死如歸耶其殘酷悖淫言之醜也如此之類不可置之雄鎭請令本道道臣各別詳覈拿致王府明正其罪狀焉上曰依啓出擧條師濂曰向來鄭遂龜等疏錄割名已爲叵測秋曹供辭尤極凶悖而尙未嚴鞫已是失刑散配之典猶屬太寬則該曹擧行固當嚴懲之不暇而定其配所於其至親任所新谷兩邑者名以編配而豈有如許駭愕之事乎士論齊發物情愈咈請其時秋曹該堂罷職上曰始非用意之事旋又首實草記所請過矣似此官箴何必靳持依啓出擧條師濂曰東方正學至於先正臣文成公李珥而大備故前後崇奬之典靡不用極在昔仁廟朝先正承統子李景臨除拜敎官自是以後殿郞禁都無礙差擬便成已例其優異先正之意槪可見矣辛丑以後屢降承傳而再昨年則至以何拘地處自有已例今日政初仕調用爲敎掌銓之地宜卽對揚而拘於時格顧瞻持疑欲徇近例則有違聖敎欲遵聖敎則恐妨近例荏苒趑趄無人擧行爲初仕者不得爲初仕當甄復者不得爲甄復殆同見枳官享久闕子孫無通籍之望恩數有未究之嘆士林嗟惜當復如何請下詢廟堂一遵列聖朝前例先正子孫錄用一款指一定式俾無沈屈之歎焉上曰依啓出擧條師濂曰諸路賑政今方始之善賑之道專在抄飢抄飢不精虛實相蒙則哀我顚連之民不但無以賴活朝家恤窮之政抑或有名無實其不可一毫疎忽也明矣且有土之民荒年種糧專靠還穀如非精實穀品各別排巡給貸則其所廢農十分丁寧矣請令廟堂另飭諸道俾爲實惠下究殘民支保之道焉上曰依啓出擧條師濂曰汚穢之家法禁至嚴而挽近以來日盛月滋甚至通衢大路轉成狹斜窄巷尋常輪蹄不得回旋此雖由於都下生民之生理爲難而毋論城內城外豈無空虛閑曠地可以容接者而必也不有法禁擅便結構有關紀綱民習痛駭京兆諸部若果照式嚴斷則豈有此等之弊乎旣往不必追咎而請自今爲始各部官員逐月摘奸以有無頉報于備局自備局發遣郞廳抽栍看審如有現發者則該民人依律重勘該部官員一體嚴處上曰依啓出擧條師濂曰外邑守令上營出入門路素定自有格式而前博川郡守韓應儉兵營候謁輒由後門無論晝夜潛出潛入蹤跡陰祕傳說狼藉不可以其官職之已遞置而不論請前郡守韓應儉施以削職之典上曰依啓出擧條師濂曰國家之設官分職各有所事卯仕酉罷之法亶出於董飭朝務無闕庶政之意前後申飭非止一再而近來百隷怠官漫不省事罔念盡職惟事彌縫固已萬萬寒心而至於六曹三法司事務浩繁多係緊重都民休戚實在於此卯酉仕罷雖有其名其所坐衙太欠誠實或乍開旋撤或晩至早歸曹務民事率多廢却甚乖設法之本意請另飭各司恪遵舊典頻遣摘奸考其勤慢嚴繩犯者以勵群工上曰依啓出擧條師濂曰向來大寮之緩請次律雖出於萬不得已而慨惜則極矣喉院三司之前後覆難凡爲幾遭而賓對日承宣遽然奉承無難頒布惟允之義固如是乎請伊日諸承旨一竝罷職上曰依啓出擧條師濂曰近日法司郞官只作遷轉之階了無擇擬之擧雖以漢城主簿沈公權言之年紀旣少履歷全淺劇地聽理率多妄錯吏緣爲奸民受其弊都民苦樂專係於詞訟則此等之人不可仍置請漢城主簿沈公權罷職上曰依啓出擧條師濂曰別軍職之設不輕而重號稱親裨出入大內必也愼揀謹厚之人專責侍衛之任而近年以來漸不如初不合之類間多濫竽向來具純輩處分之後庶幾擧皆知懼互相懲艾而其中尙有不可不刊汰者李晳是也蓋其賦性妖邪行己驕妄始混下僚薄有恭遜之意及叨近侍敢肆豪橫之氣曾在西邑專在剝割擅賣鄕任幻弄國穀濫杖無節怨讟朋興人或言其若是放縱得無畏於殿最乎云爾則輒曰我是別軍職監司其於我何傳說狼藉至今未已對人言必稱恩寵之無出渠右以爲夸張眩耀之資座有宰相掉臂徑入路逢名官馳馬突過畏愼姑捨縱恣罕比論其人物反有甚於其兄之愚悖如此貪驕妖邪之人不可一味容置請別軍職李晳特施刊汰之典以淸侍衛之班上曰申飭之下論列如此極爲無狀令該府爲先拿問各別嚴繩以懲此輩不畏法之習可也出擧條師濂曰前府使崔雲羽性本妖慝行又鄙瑣前後居官惟以剝民肥己作爲伎倆雖緣薄有材幹善能彌縫幸逭貪墨之罪而田園第舍之致人駭惑則久矣雖以年前之塗人耳目者言之肅川保民筒卽一府民合力作畓蠲役補官有名於西路者也雲羽不念衆生之命脈專聽逆復之風旨白地勦奪屬之訓屯受其若干價本逐戶散債收其甲利以充前日之需用闔境嗷嗷如在水火幸賴道臣新倅之據實査啓劃卽釐正許多民人不至於渙散蕩析而惡聲載路唾罵成謠聽聞所及萬萬痛駭如此不法虐民之類不可以事屬旣往置而不論請崔雲羽亟施定配之典以謝肅川之民上曰依啓出擧條祖承曰臺啓畢奏後始陳下諭啓辭例也而執義李師濂新啓前徑請下諭有損臺體不可無警推考何如上曰依爲之出擧條載翼等起伏曰此院啓也仍奏曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府設鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情快施王章上曰不允載翼等曰趙時偉性本陰譎行又凶悖賊翰之餘論無不主張東馨之悖疏明有指揮賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇輸款之後渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公座稠廣攘臂咆哮有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必覈請島配罪人趙時偉亟令王府設鞫嚴問期於得情上曰當處分臺啓雖體重大臣本自可否領相之意何如致仁曰此事自産室廳拖至三十朔之時閭巷之言已多訝惑者而至於壬秋大慶苟有秉彝孰不歡忭鼓舞而一種議論公然諱言邦慶二字凡於章疏言語之間有若設禁者故大小同憤國言如咈莫不致疑於一處而特不敢言爾昨年五月喪變後猶未聞有怪底說話而墓山沮戲事又出則追思諱言邦慶之事人心轉益冤憤拂鬱及至九月則雖不知其言之流出何處而擧世疑懼之言崩騰喧藉有耳皆聞言根所從出旣無以得知宮禁事祕又無可以詳知之道故只得腐心緘口矣王大妃殿諺敎一下人皆以爲向來行言之有實如此慈聖下敎無一字泛下處雖以其後逆獄之如合符節者見之亦可驗此一段之明有眞贓至有泝原致疑之論臺啓之出似由於此綢繆宇鎭圖占戎權在渠特薄物細故而與之連腸結肚潛售四字刀割之計者豈不萬萬凶怕乎渠亦人耳當初豈必有異心而特以其有別般企待故自不覺不平之心在中罔測之言外發終至於背馳邦慶之歸矣至若重臣疏咆喝之說定號後太早之語臣亦只以行言聞之邦慶日諸卿宰之顚倒入闕也一王子之生胡大事而如是擾亂云云非臺啓中語而其時同爲傳播凡渠倡言時必有同坐參聞之人次次緘問或可爲覈實之道不必緘問趙時偉一番嚴問則渠豈敢終始隱諱乎上曰臺啓中上款重臣呈疏時喉院坐上云云昨因査實詳聞之伊日渠非承宣亦非入直兵堂云此一款雖云脫空而今日改措語之啓以公座稠廣爲辭則其所沒把捉與下款太早云云無異今雖鞫問於渠渠則必當極口自明自明何以出場又欲緘聞臺臣臺臣亦當歸之國言國言何以覈根卿之筵奏益聞其所不聞而卿亦曰聞於行言行言亦何以到底溯源乎又以國體獄理言之臺臣緘問猶且難之況大臣筵奏乎事旣至此之後豈可不問不決因循度日乎筵中已悉諭一言以蔽之曰何以得此爲先絶島安置可也出擧條致仁曰趙時偉減死島配事命下矣耽黑楸三島非特敎則自下例不得定配所而此罪人則異他三島中擧行恐宜矣上曰耽有宇鎭黑有寧鎭楸有李普行他島中定配所事分付可也出擧條畊曰李文德之罪可勝言哉平日行己至爲譎祕自來悖習極其縱恣其爲一世之指目同朝之駭惋厥惟久矣昨年夏墓所議定時臣庶至欲殉身人情惟願卜吉而渠以愛惜田宅之心敢懷謀避葬地之計暗托時偉轉囑其兄至以不敢引之說登諸筵奏是豈可萌心發口者乎自有此事以來人心莫不憤惋物論日益喧騰噫渠雖無識武夫卽是今日臣子而苟有一分秉彝之心則豈忍沮戲於莫重之地哉人理都絶臣分掃地如此凶悖之類不可以事在旣往而一刻置之於輦轂之下請李文德爲先施以屛裔之典上曰此與國言之無憑大異雖如渠者流豈可置之䵝䵢之地徑施屛裔大有不可令該府拿問後勘罪可也出擧條畊曰近來廉恥日喪貪饕成俗以至於前掌令鄭濡而極矣羅州朴師蕃以富饒賤孽有妓妾所生女則鄭濡貪其財貨取爲冡婦槪其彼此所居不過一舍之地而忍爲結親恬不知愧身在法從者羞與爲伍豈可廁名於侍從之列乎請前掌令鄭濡施以刊削之典上曰遠外風聞有難盡信令該府拿問勘罪可也出擧條十行刀割修撰嚴思憲曰近來守令數遞大爲民弊是以漢世吏皆積久治效多著我朝雖有堂上三年堂下六年之限而瓜遞之人絶無僅有間者頻値歉荒災邑守令曾有勿遞之敎軫恤元元之聖意臣固欽仰而雖當樂歲送舊迎新之際民受其弊伏願繼自今愼簡長吏申明久任之法焉上曰申飭銓曹可也出擧條副校理李羽晉曰臺啓擬律有進無退而頃日臺臣之論趙時偉也旣以島配蒙允則繼發之論似當加律而乃反以拿鞫爲請拿鞫無異於拿處律名反輕於島配況時偉之負犯何如聲討何如則似此論勘太不襯當伊後律名之改以設鞫可見當初之出於做錯然而揆以臺體不審大矣臣謂當該臺臣施以譴罷之典宜矣上曰不必如是不允出擧條畊曰臣於向日趙時偉島配依啓之後仍發鞫問之啓而未詳拿設之輕重率爾以拿爲請至今追惟尙切愧忸而乃者譴罷之請出於論思之列聖度天大雖靳允許而以此顔面何可一刻晏然於臺次乎請命遞斥臣職上曰勿辭亦勿退待出擧條副修撰洪義浩曰臣有區區所懷敢此仰達矣治國之道莫先於勸民務農而勸農之要亶在於國無游民漢賈生之必欲使末技游食之民轉以緣南畝者此也殿下志在重本政先勸民社壇珪璧連年親祼歲首綸綍方春屢頒凡所以重農勸耕之方靡不用極而未聞田野之大闢徒致饑饉之荐臻者無他也政在於游民之妨農故耳竊伏聞近來鄕外諸處此弊滋甚無根無着之類游衣游食之輩作伴成群出沒閭里旣非持瓢乞食之行輒多結黨作挐之事店舍村落毋不被困云此必是荐饑餘民作此無賴之習而然矣若不早加禁戢俾作平民則小而穿窬竊盜之弊大而訛誤嘯聚之患未必不由於此而又何怪於勸農之無其效乎聞極驚駭誠非細憂臣謂申飭諸道討捕之官時加詗察果有此等殊常之類作弊村閭之事則繩以治盜之律以爲懲礪之地列邑守宰亦各誠心曉諭使務本業俾有戢奸勸農之實效宜矣上曰依爲之自廟堂各別申飭諸道可也出擧條左通禮進當坐前啓請禮畢上乘輿還內諸臣以次退出